上翰林眉山先生蘇公
作者：李廌
朝代：宋

paragraphs: 佑聖生賢佐，天心在撫民。
昌期膺治運，穀旦降元臣。
四序功成晚，三台耀拱辰。
嚴凝氣剛勁，謇諤性忠純。
凜凜風霜操，優優雨露仁。
高才映今古，妙學洞天人。
黼黻文華國，淵源德潤身。
四朝師令望，百辟仰清塵。
射策明三道，觀光耀九賓。
咸知帝賚說，復誦嶽生申。
視草金鑾殿，登庸鳳詔春。
夔龍名不隕，魯衛政相因。
交蔭槐陰茂，聯華棣萼親。
廟堂熙帝載，衮繡並天倫。
政柄勞無憚，侯邦逸久均。
偃藩心固樂，調鼎味宜新。
上宰虛黄閣，除書下紫宸。
百神懷景福，萬化入鴻鈞。
陰德施黎庶，休功格昊旻。
自當侔带礪，詎止約松椿。
賤士睎高躅，趨風愧下陳。
願言千萬壽，獻頌敢辭頻。